Diari Oficial de la Generalitat Valenciana


Sumari del DOGV 8233, del 13-02-2018 (2018/1228)

ORDRE 5/2018, d'1 de febrer, de la Conselleria d'Agricultura, Medi Ambient, Canvi Climàtic i Desenvolupament Rural, relativa a la regulació del nivell i comunicació amb el mar del Parc Natural de l'Albufera.
---------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2018/02/01/5/dof/vci/html**

### Dades del document

Número de DOGV
:   8233

Data del DOGV
:   13-02-2018

Secció del DOGV
:   I. DISPOSICIONS GENERALS

Número del document
:   2018/1228


Data del document
:   01-02-2018

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Ordre

Correcció d'errades

 Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * ordenació hidroagrícola
    * protecció de la flora
    * zona humida
    * reserva natural
    * protecció de la fauna
    * legislació

ORDRE 5/2018, d'1 de febrer, de la Conselleria d'Agricultura, Medi Ambient, Canvi Climàtic i Desenvolupament Rural, relativa a la regulació del nivell i comunicació amb el mar del Parc Natural de l'Albufera. [2018/1228]  
PREÀMBUL  
  
L'Albufera de València és una zona humida d'importància internacional inclosa en el Conveni de Ramsar, protegit com a parc natural, Lloc d'Interès Comunitari (Directiva 91/244/CEE) i Zona d'Especial protecció per a les aus (Directiva 79/409/CE). Obviament, el seu funcionament hídric resulta de la major importància per al manteniment d'un estat ecològic favorable, definit com aquell que «permet l'adequat funcionament dels seus processos ecològics i el manteniment i millora de les poblacions de fauna i flora i els hàbitats naturals lligats a aquest mitjà», d'acord amb allò que s'ha establit, en la normativa europea a què s'ha fet referència.  
Aquest funcionament, molt artificial en l'actualitat, es troba condicionat tant per la quantitat, qualitat i estacionalitat de les aportacions que rep, com pel seu desguàs, determinat pel maneig de les comportes i bombes instal·lades en les goles d'eixida.  
  
És responsabilitat d'aquesta conselleria regular el funcionament de les comportes i dels nivells esmentats, que han de mantindre's en el llac perquè s'ajuste als criteris i paràmetres de protecció i sostenibilitat mediambiental, que garantisquen el manteniment del seu estat de conservació. El marc idoni definitiu per a establir regulacions relatives al nivell de les aigües, disposició dels cabals hídrics, desguàs del llac i maneig de comportes és el Pla Rector d'Ús i Gestió del Parc Natural, que serà aprovat per decret del Consell de la Generalitat Valenciana. No obstant això, en tant es du a terme la tramitació i aprovació del document esmentat, i a instàncies de la Fiscalia Provincial de València, la Conselleria va adoptar unes mesures provisionals per al maneig de les comportes que han estat vigents des que es van dictar amb data 14 de desembre de 2016, amb la previsió que s'aplicaren durant el període de sis mesos.  
Per tant, i en el marc anteriorment indicat, la present ordre té com a objecte elevar a definitives les mesures provisionals indicades, les quals s'han millorat amb la incorporació d'alguns supòsits no contemplats inicialment, però que garanteixen un adequat control del règim de funcionament del desguàs del llac de l'Albufera de València.  
  
En els tràmits efectuats durant la tramitació, s'ha observat el que disposa l'article 43 de la Llei 5/1983, del Consell, en la redacció donada per la Llei 12/2007, de 20 de març, de la Generalitat; el Decret 24/2009, de 13 de febrer, del Consell, sobre la forma, l'estructura i el procediment d'elaboració dels projectes normatius de la Generalitat; i s'ha obtingut informe de l'Advocacia de la Generalitat.  
  
De la mateixa manera, aquesta ordre s'articula sobre els principis de bona regulació, aplicables a les normes de les administracions públiques, establits en l'article 129 de la Llei 39/2015, d'1 d'octubre, del procediment administratiu comú de les administracions públiques. En aquest sentit, la present ordre està justificada per una raó d'interès general, es basa en una identificació clara dels fins perseguits, és l'instrument més adequat per a aconseguir aqueixos fins, conté la regulació imprescindible per a atendre la necessitat a cobrir i no hi ha altres mesures menys restrictives de drets o que imposen menys obligacions, adaptant-se així als principis de necessitat, eficàcia, proporcionalitat, seguretat jurídica i transparència.  
Per tot això, a proposta de la direcció general competent en Gestió del Medi Natural, d'acord amb la Llei 11/1994, de 27 de desembre, de la Generalitat Valenciana, d'espais naturals protegits de la Comunitat Valenciana, i fent ús de les atribucions conferides per l'article 28 de la Llei 5/1983, de 30 de desembre, del Consell, el Decret 7/2015, de 29 de juny, del president de la Generalitat, pel qual determina les conselleries en què s'organitza l'administració de la Generalitat, així com de conformitat amb el que disposa el Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, del Consell, i de l'article 52.1 del Pla Rector d'Ús i Gestió del Parc Natural, aprovat per Decret 259/2004, de 19 de novembre, del Consell de la Generalitat Valenciana, i emès l'informe per l'Advocacia General de la Generalitat,  
  
  
  
ORDENE  
  
Article únic. Aprovació de les bases relatives a la regulació del nivell i comunicació amb el mar del Parc Natural de l'Albufera  
S'aproven les bases per al règim de desguàs del sistema hídric del llac de l'Albufera de València i la seua comunicació amb la mar, contingudes en l'annex que s'insereix a continuació.  
  
DISPOSICIÓ ADDICIONAL  
  
Única. De la incidència pressupostària  
L'aplicació i el desenvolupament d'aquesta ordre no tindrà cap incidència en la dotació dels capítols de despesa assignats a la Generalitat i, en tot cas, haurà de ser atesa amb els seus mitjans personals i materials.  
  
  
DISPOSICIONS FINALS  
  
Primera. Disposicions d'aplicació i desenvolupament  
Es faculta la direcció general competent en matèria d'espais naturals protegits perquè dicte les disposicions d'aplicació tècnica o actes administratius que siguen necessàries per al desenvolupament d'aquesta ordre.  
  
Segona. Temps de vigència i entrada en vigor  
Aquesta ordre entrarà en vigor l'endemà de la publicació en el Diari Oficial de la Generalitat Valenciana, i mantindrà la seua vigència fins que entre en vigor l'instrument de gestió del Parc Natural de l'Albufera que regule la gestió de les comportes del llac de l'Albufera.  
  
  
València, 1 de febrer de 2018  
  
La consellera d'Agricultura, Medi Ambient,   
Canvi Climàtic i Desenvolupament Rural,  
ELENA CEBRIÁN CALVO  
  
  
ANNEX  
Bases relatives a la regulació del nivell i comunicació   
amb el mar del Parc Natural de l'Albufera  
  
Article u. Nivells del llac de l'Albufera  
1. S'estableix com a nivell idoni mensual del llac un mínim de cota 10 cm sobre el nivell base assenyalat com a nivell 0 marcat en l'escala de lectura instal·lada en les comportes de la gola del Pujol en època de cultiu de l'arròs (1 de maig-31 octubre), i de 25 cm durant la inundació hivernal (1 de novembre-15 de gener).  
2. Durant la resta de l'any, el nivell mitjà mensual del llac que es tendirà d'aconseguir oscil·larà entre 5 i 10 cm sobre el nivell base (nivell 0 marcat en l'escala de lectura instal·lada en les comportes de la gola del Pujol, que es correspon amb 18 cm s.n.m.m.).  
3. En època estival i a fi d'evitar afeccions innecessàries a les platges pròximes, les comportes s'obriran preferentment en horari nocturn i sempre després de les 19.00 h (preferiblement en l'entorn de les 12.00 de la mitjanit), i es tancaran abans de les 06.00 h.  
  
  
Article dos. Autorització prèvia  
1. Se sotmet a autorització prèvia de la direcció general competent en matèria d'espais naturals protegits (d'ara en avant la Direcció General), el bombament de desguàs del llac realitzat amb les bombes instal·lades en les goles del Pujol i del Perellonet.  
2. L'autorització per a la posada en marxa de les bombes de desguàs tindrà un caràcter excepcional i únicament es podrà produir en aquells supòsits en què no siga possible restablir el nivell hídric del llac per mitjà del desguàs natural, a través de l'obertura de les comportes.  
  
3. Es consideraran com a situacions d'emergència aquelles en què el llac abaste un nivell de 45 cm en època d'inundació hivernal o 20 cm la resta de l'any, sempre que no siga possible el desguàs natural a través de les comportes. En aqueixes circumstàncies, la Junta de desguàs actuarà de forma necessària per a resoldre-la, havent de comunicar a la Direcció General les actuacions realitzades i, si és el cas, la quantitat d'aigua bombada i el nivell mantingut a la major brevetat que permeten les circumstàncies. Es permet, no obstant això, la posada en marxa de les motobombes una vegada al mes i durant una hora com a màxim, a fi de garantir el seu adequat manteniment.  
  
Article tres. Prohibició de bombaments i les seues excepcions  
Es prohibeix qualsevol bombament d'aigua del llac en circumstàncies de nivell del llac no superior a 5 cm, amb l'excepció de centres públics o espais destinats a la conservació que compten amb pla de gestió aprovat per la Conselleria. Durant l'època de cultiu, i en circumstàncies de nivell superior a 5 cm, es permetrà el bombament de l'aigua als cultius de l'arròs als únics efectes d'assegurar la viabilitat del cultiu amb l'autorització prèvia de la Direcció General. A aquests efectes, la delimitació del llac es correspon amb la grafiada en el mapa adjunt a aquesta ordre.  
  
Article quatre. Maneig de comportes  
El maneig de les comportes es realitzarà de manera que s'aconseguisca l'existència d'una comunicació entre el llac i el mar durant la major part de l'any possible, per a afavorir l'entrada d'espècies piscícoles així com el manteniment dels nivells del llac establits en el punt 1 de l'annex d'aquesta ordre, a fi d'evitar mortaldats de peixos per falta d'oxigenació, inadequat manteniment de les goles o estancament de les aigües.  
  
Article cinc. Fluxos preferents  
En l'època de desguàs de la inundació hivernal, la major part del flux cap al mar haurà de discórrer per la gola del Pujol. Igualment, sempre que siga possible, es tendirà que els fluxos discórreguen cap al llac per mitjà del maneig de les comportes del Perelló i el Perellonet.  
  
Article sis. Manteniment de goles i canals  
Les goles i principals canals de desguàs de l'Albufera al mar hauran de ser objecte d'actuacions amb el fi del manteniment de la seua funcionalitat hidràulica i que no s'obstruïsca el flux d'aigua.  
Excepte per raons d'emergència, aquestes tasques es realitzaran fora de l'època de la pesca de l'anguila (1 d'octubre al 30 d'abril).  
  
Article set. Seguiment de les actuacions  
La Junta de desguàs haurà d'enviar amb caràcter mensual a l'Oficina Tècnica del Parc Natural, tota la informació referent a aigua bombada, si és el cas, i del nivell del llac i situació de comportes mantingut el mes anterior.


Còpia Permalink ELI